Muutettu ehdotus Euroopan parlamentin ja neuvoston asetus elintarvikehygieniasta /* KOM/2003/0033 lopull. - COD 2000/0178 */





Muutettu ehdotus EUROOPAN PARLAMENTIN JA NEUVOSTON ASETUS elintarvikehygieniasta PERUSTELUT I MENETTELY 1. Komissio hyväksyi 14. heinäkuuta 2000 viiden ehdotuksen paketin tarkoituksena laatia uudelleen elintarvikehygieniaa koskeva yhteisön lainsäädäntö (asiakirja KOM(2000) 438). Ehdotuspaketti toimitettiin neuvostolle ja Euroopan parlamentille 24. heinäkuuta 2000 hyväksyttäväksi yhteispäätösmenettelyllä (lukuun ottamatta ehdotusta 2000/0181, joka pohjautuu perustamissopimuksen 37 artiklaan). 2. Euroopan parlamentti antoi ensimmäisessä käsittelyssä 15. toukokuuta 2002 myönteisen lausunnon kolmesta kyseiseen viiden ehdotuksen pakettiin kuuluvasta ehdotuksesta. 3. Käsillä olevalla ehdotuksella muutetaan paketin ensimmäistä ehdotusta elintarvikehygieniasta (asiakirja 2000/0178 (COD)); siinä otetaan samalla huomioon komission hyväksymät Euroopan parlamentin tekemät tarkistukset. 4. Euroopan parlamentti hyväksyi ehdotukseen 2000/0178 (COD) 102 tarkistusta, joista komissio hyväksyi 72. David Byrne ilmoitti 14. toukokuuta 2002 pidetyssä täysistunnossa voivansa hyväksyä useimmat tarkistukset kokonaan tai osittain edellyttäen, että ne luonnostellaan uudestaan, lukuun ottamatta tarkistuksia 5, 8, 13, 14, 28-30, 35, 37-39, 47, 48, 53, 55, 58, 59, 67, 69, 71, 76, 77, 83, 89, 92, 93, 95, 105, 107 ja 108. Tarkistukset on lihavoitu ja alleviivattu. Monet tarkistukset on muotoiltu uudestaan ehdotuksessa käytettyjen termien yhdenmukaistamiseksi. Laajahkot toimitukselliset muutokset on mainittu jäljempänä. Poistoja ei ole merkitty järjestelmällisesti. Niiden merkitseminen olisi eräissä tapauksissa aiheuttanut rakenteellisia ongelmia tuomatta enempää avoimuutta. Poistot koskevat erityisesti 2 artiklan määritelmiä (eräät määritelmät on poistettu siksi, että vältettäisiin päällekkäisyys asetuksen EY N:o 178/2002 kanssa) ja 10 artiklaa (poistettu samasta syystä). Kyseessä ovat tarkistukset 18-24, 50 ja 54. Liite I on muotoiltu kokonaan uudestaan. Artiklojen numeroinnissa on otettu huomioon 6 artiklan sisällyttäminen 4 artiklaan ja 10 artiklan poistaminen. Eräiden artiklojen kohtien numerointia on muutettu komission ehdotukseen sisältyvien lisäysten tai poistojen huomioon ottamiseksi. 5. Tekstiin on tehty eräitä teknisiä muutoksia, jotta se olisi yhteisön lainsäädännön valmistelun laatua koskevista yhteisistä suuntaviivoista 22 päivänä joulukuuta 1998 tehdyn toimielinten välisen sopimuksen mukainen (EYVL C 73, 17.3.1999, s. 1), joka puolestaan on laadittu Amsterdamin sopimukseen liitetyn, yhteisön lainsäädännön valmistelun laatua koskevan julistuksen N:o 39 mukaisesti. Toimielinten välisen sopimuksen b ja g kohdan mukaisesti tekstiä on tarkistettu siten, että siinä otetaan huomioon sopimuksen d kohdassa tarkoitetut yhteiset suuntaviivat ja käytännön ohjeet. II EHDOTUKSEN TAVOITTEET 6. Paketin ensimmäisellä ehdotuksella pyritään luomaan yhteinen hygieniaperusta kaikkien elintarvikealan toimijoiden noudatettavaksi. Sen pääperiaatteet ovat seuraavat: - Sitä on sovellettava maatilalta ruokapöytään. - Elintarvikealan toimijoilla on oltava ensisijainen vastuu elintarviketurvallisuudesta. - Elintarvikealan toimijat ovat ehdottaneet, että käyttöön otetaan HACCP-jäjestelmä (Hazard Analysis Critical Control Point, vaarojen analysointi ja kriittiset kohdat niiden hallitsemiseksi) elintarvikkeisiin liittyvien mikrobiologisten ja kemiallisten vaarojen valvomiseksi ja elintarviketurvallisuuden edistämiseksi. - Elintarvikealalla otetaan käyttöön hyvän käytännön ohjeisto alan toimijoiden opastamiseksi elintarviketurvallisuuteen liittyvissä asioissa ja HACCP-järjestelmän toteuttamisessa. - Elintarvikealalla tarvitaan joustavuutta syrjäisillä alueilla, perinteisessä elintarviketuotannossa ja HACCP-järjestelmän käyttöönotossa pienyrityksissä. - Kaikki elintarvikealan yritykset on rekisteröitävä toimivaltaisen viranomaisen pitämään rekisteriin. - Elintarvikealan yritysten on noudatettava asettuja teknisiä vaatimuksia (tilat, laitteet jne.). 7. Ehdotuksen on vastattava elintarvikkeiden turvallisuutta käsittelevän valkoisen kirjan liitteessä olevaa tointa 8. III KATSAUS EUROOPAN PARLAMENTIN ESITTÄMIIN TARKISTUKSIIN 8. Tekniset ja toimitukselliset tarkistukset Useimmilla ehdotetuista tarkistuksista pyritään parantamaan asetusehdotusta tekniseltä ja toimitukselliselta kannalta. Komissio on enimmäkseen hyväksynyt nämä tarkistukset. (Kyseessä ovat tarkistukset 2, 4, 6, 9 osittain, 10, 23, 25, 26, 39, 41, 51, 52, 65, 66, 68, 70, 72, 73, 74, 75, 78, 79, 80, 81, 82, 84, 85, 86, 87, 88, 90, 91, 94, 96, 97, 98, 99, 100, 101, 102 ja 106.) 9. Suhde asetukseen 178/2002 (yleinen elintarvikelaki) Useiden tarkistusten tarkoituksena on mukauttaa ehdotus hiljattain hyväksyttyyn asetukseen (EY) N:o 178/2002 elintarvikelainsäädäntöä koskevista yleisistä periaatteista ja vaatimuksista, Euroopan elintarviketurvallisuusviranomaisen perustamisesta sekä elintarvikkeiden turvallisuuteen liittyvistä menettelyistä. Nämäkin tarkistukset komissio on enimmäkseen hyväksynyt. (Kyseessä ovat tarkistukset 1, 3, 11, 12, 15, 16, 17, 18, 19, 20, 21, 22, 23, 24, 27, 50, 54, 56, 57 ja 61). Tarkistus 107 on päällekkäinen asetuksen (EY) N:o 178/2002 kanssa, joten sitä ei ole otettu huomioon. 10. Soveltamisala (1 artikla) Tarkistuksen 103 tarkoituksena on selventää, että ehdotusta ei sovelleta alkutuotannon tuotteiden suoramyyntiin pieninä erinä suoraan loppukuluttajalle tai paikalliselle vähittäiskaupalle. Komissio on hyväksynyt tämän tarkistuksen katsoen, että siinä tarkoitetut toimet kuuluvat toissijaisuusperiaatteen piiriin. Muutetussa ehdotuksessaan komissio on kuitenkin täsmentänyt, että paikallisella vähittäiskaupalla tarkoitetaan paikallisia liikkeitä ja ravintoloita, kuten tarkistuksen perusteluissa on selitetty. 11. Komiteamenettely (4 artiklan 1, 2 ja 3 kohta sekä 13 artikla) Komissio on ehdottanut sääntelymenettelyä asetuksen liitteiden täydentämiseksi ja muuttamiseksi sekä poikkeusten myöntämiseksi liitteen tietyistä määräyksistä (tätä koskeva säännös sisältyy jo direktiivin 93/43/ETY 3 artiklan 3 kohtaan). Euroopan parlamentti ei ole noudattanut komission ehdotusta. Komissio ei ole hyväksynyt tätä kohtaa koskevia parlamentin ehdottamia tarkistuksia. (Kyseessä ovat tarkistukset 28, 29, 30, 58 ja 59.) 12. Mikrobiologiset ja muut perusteet tai standardit Tarkistuksessa 106 on muotoiltu uudestaan komission ehdotus, joka koskee mikrobiologisten ja lämpötilastandardien sekä kohde- ja suorituskykyvaatimusten asettamista. Tällä tarkistuksella asetetaan selkeät puitteet tärkeitä elintarviketurvallisuustekijöitä koskeville tuleville päätöksille, ja se on siten tervetullut täsmennys komission ehdotukseen. On kuitenkin varmistettava, että samaa terminologiaa käytetään yhtenäisesti koko tarkistuksessa. Komissio ehdottaa tästä syystä tarkistukseen eräitä muutoksia. 13. Joustavuus (4 artiklan 4 kohta) Ehdotuksessa kehotetaan suhtautumaan joustavasti perinteiseen elintarviketuotantoon, syrjäisiin alueisiin ja HACCP-järjestelmän käyttöönottoon. Myös teknisiin vaatimuksiin tuodaan joustavuutta käyttämällä sanontoja "tarvittaessa" ja "tapauksen mukaan". Joustavoittaminen perustuu laajalti toissijaisuuteen. Joustavuudesta hyötyvät ensisijaisesti pienet yritykset. Joustavuuden tarve voidaan yleensä hyväksyä. Eräissä tarkistuksissa pyritään täsmentämään, missä ja miten joustavuutta on sovellettava, ja komissio hyväksyykin ne muutamin toimituksellisin muutoksin. (Kyseessä ovat tarkistukset 31 ja 32.) 14. Vaarojen analysointi ja kriittiset kohdat niiden hallitsemiseksi (HACCP-järjestelmä) (5 artikla) Ehdotuksessa tarjotaan HACCP-järjestelmää koko elintarvikealalle lukuun ottamatta alkutuotannon tasolla toimivia maatiloja, missä vaaratekijät tulisi hallita hyvän maatilakäytännön ohjeiston avulla. Useilla tarkistuksilla pyritään ulottamaan HACCP-järjestelmä alkutuotannon tasolle. Näitä tarkistuksia komissio ei ole hyväksynyt, sillä HACCP-järjestelmän yleistä toteuttamista alkutuotannon tasolla pidetään liian vaativana tehtävänä. (Kyseessä ovat tarkistukset 8, 9:n alkuosa, 35, 37, 38 ja 67.) Yhdessä tarkistuksessa ehdotetaan joustavuutta HACCP-järjestelmän soveltamiseen (tarkistus 36, alkuosa). Komissio kannattaa esitystä. Tarkistuksen 36 toisessa osassa vaaditaan kuitenkin, että HACCP-menettelyjä koskevia tietoja on säilytettävä hyvin pitkään. Tällainen vaatimus on yleissääntönä katsottava epärealistiseksi varsinkin hyvin pienissä yrityksissä. 15. Hyvän käytännön ohjeisto (6 ja 7 artikla) Ehdotuksessa tarjotaan mahdollisuutta antaa hyvän käytännön ohjeistoja; kyse on vapaaehtoisista toimintaohjeista, joita elintarvikeala voisi käyttää apuvälineenä korkeatasoisen elintarvikehygienian varmistamiseksi. Kahdessa tarkistuksessa (40 ja 45) korostetaan, että ohjeistojen noudattaminen on vapaaehtoista. Yhdessä tarkistuksessa (44) pyritään siihen, että hyvän käytännön ohjeista kehitettäisiin alustavia sääntöjä. Kolmessa tarkistuksessa (42, 43 ja 46) selvitetään ohjeistojen laatimismenettelyä. Näitä tarkistuksia varten ehdotuksessa on tekstiluonnoksia. Tarkistuksella 48 halutaan varmistaa yhteisön ohjeistojen ensisijaisuus. Komissio katsoo, että koska sekä jäsenvaltioiden että yhteisön ohjeistojen noudattaminen on vapaaehtoista, elintarvikealan toimijoilla tulee olla vapaus valita, kumpia ne noudattavat. 16. Elintarvikealan yrityksen rekisteröinti (8 artikla) Ehdotuksella pyritään siihen, että kaikki elintarvikealan yritykset rekisteröidään järjestelmällisesti toimivaltaisen viranomaisen pitämään rekisteriin ja että rekisterinumero liitetään kaikkiin markkinoille tuotaviin elintarvikkeisiin (jäljitettävyyden vuoksi). Tarkistuksella 49 pyritään joustavoittamaan rekisteröintimenettelyä. Tarkistuksella 50 halutaan kumota vaatimus rekisterinumeron merkitsemisestä elintarvikkeisiin sillä perusteella, että jäljitettävyys pystytään asianmukaisesti varmistamaan asetuksella (EY) N:o 178/2002. Molemmat tarkistukset ovat komission harjoittaman politiikan mukaiset, joten ne hyväksytään. Tarkistuksella 53 pyritään kuitenkin asettamaan uusi vaatimus elintarvikkeiden jäljitettävyydestä. Tarkistus on päällekkäinen asetuksen (EY) N:o 178/2002 kanssa, joten sitä ei ole hyväksytty. 17. Toimivaltaisten viranomaisten velvollisuudet Ehdotuksessa määritetään elintarvikealan toimijoiden velvollisuudet mutta ei toimivaltaisten viranomaisten velvollisuuksia (jotka kuuluvat erillisen lainsäädännön piiriin). Tarkistuksilla 55 ja 108 pyritään kuitenkin säätämään myös toimivaltaisten viranomaisten velvollisuuksista, joten tarkistukset ylittävät ehdotuksen soveltamisalan. 18. Tuki kehitysmaille Tarkistuksella 13 halutaan säätää kehitysmaille myönnettävästä tuesta. Tällainen tuki kuuluu Maailman kauppajärjestön terveys- ja kasvinsuojelusäännöstön velvoitteisiin, mutta elintarvikehygieniaa koskeva ehdotus ei kuitenkaan liene oikea tie kyseisen vaatimuksen tuomiseksi yhteisön lainsäädäntöön. Komissio siirtää tämän kysymyksen käsittelyn elintarvikelainsäädäntöön laajemmin vaikuttavien mahdollisten uusien ehdotusten yhteyteen. 19. Kertomus täytäntöönpanosta Ehdotukseen sisältyy komissiolle esitetty vaatimus kertomuksen esittämisestä Euroopan parlamentille ja neuvostolle seitsemän vuoden kuluessa asetuksen voimaantulosta; kertomuksessa on määrä selvittää asetuksen täytäntöönpanosta saatua kokemusta. Tarkistuksella 62 halutaan supistaa seitsemän vuoden määräaika viideksi vuodeksi. Tämä vaikuttaa komissiostakin sopivalta ajalta tarvittavien kokemusten keräämiseksi uudesta asetuksesta ja kertomuksen esittämiseksi sen täytäntöönpanosta. 20. Voimaantulopäivä Ehdotuksen mukaan asetus tulee voimaan sinä päivänä, jona se julkaistaan, ja sitä on sovellettava 1.1.2004 alkaen. Tarkistuksen 63 mukaan asetusta olisi sovellettava "vuoden kuluttua voimaan tulosta". Esitys vaikuttaa realistiselta. 21. Liite I; alkutuotanto Tarkistuksissa 64-74 esitetään alkutuotantoa koskevat vaatimukset uudella tavalla, ja kyseiset tarkistukset onkin katsottava toimituksellisiksi. Komissio on hyväksynyt näiden tarkistusten keskeiset ajatukset mutta ottanut vapauden luonnostella monet niistä uudestaan varmistaakseen yhdenmukaisuuden ehdotuksen muiden osien kanssa sekä terminologisen johdonmukaisuuden. 22. Liite II; tekniset vaatimukset Liitteeseen II ehdotetuilla tarkistuksilla pyritään parantamaan asetusehdotusta tekniseltä kannalta. Eräät näistä tarkistuksista uhkaavat kuitenkin aiheuttaa vaikeuksia hyvin pienissä yrityksissä. Komissio ei ole hyväksynyt näitä tarkistuksia. Kyseessä ovat tarkistukset 76, 83 ja 101. 23. EY:n perustamissopimuksen 250 artiklan 2 kohdan mukaisesti komissio muuttaa ehdotuksiaan edellä esitetyllä tavalla. 2000/0178 (COD) Muutettu ehdotus: EUROOPAN PARLAMENTIN JA NEUVOSTON ASETUS elintarvikehygieniasta EUROOPAN PARLAMENTTI JA EUROOPAN UNIONIN NEUVOSTO, jotka ottavat huomioon Euroopan yhteisön perustamissopimuksen ja erityisesti sen 95 artiklan ja 152 artiklan 4 kohdan b alakohdan, ottaa huomioon komission ehdotuksen [1], [1] EYVL C ... ottavat huomioon Euroopan talous- ja sosiaalikomitean lausunnon [2], [2] EYVL C ... ottavat huomioon alueiden komitean lausunnon [3], [3] EYVL C ... noudattavat perustamissopimuksen 251 artiklassa määrättyä menettelyä, sekä katsovat seuraavaa: (1) Ihmisten terveyden suojelu on ensiarvoisen tärkeää. Perusperiaatteista, joita on noudatettava korkean suojatason saavuttamiseksi, on säädetty Euroopan parlamentin ja neuvoston asetuksessa (EY) N:o 178/2002 elintarvikelainsäädäntöä koskevista yleisistä periaatteista ja vaatimuksista, Euroopan elintarviketurvallisuusviranomaisen perustamisesta sekä elintarvikkeiden turvallisuuteen liittyvistä menettelyistä [4]. [4] EYVL L 31, 1.2.2002, s. 1. (2) Sisämarkkinoiden yhteydessä on hyväksytty elintarvikehygieniasta 14 päivänä kesäkuuta 1993 annettu neuvoston direktiivi 93/43/ETY [5], jolla varmistetaan ihmisravinnoksi tarkoitettujen vapaasti liikutettavien elintarvikkeiden turvallisuus. [5] EYVL L 175, 19.7.1993, s. 1. (3) Direktiivillä 93/43/ETY vahvistetaan elintarvikehygienian periaatteet ja erityisesti - hygieniavaatimukset kaikissa valmistuksen, jalostuksen, teollisen tuotannon, pakkaamisen, varastoinnin, kuljetuksen, jakelun, käsittelyn, myyntiin tarjoamisen ja lopulliselle kuluttajalle toimittamisen vaiheissa, - tarve perustaa hygieniavaatimukset vaara-analyysin, riskinarvioinnin ja muiden hallintatapojen käyttöön kriittisten kohtien tunnistamiseksi, hallitsemiseksi ja seuraamiseksi, - mahdollisuus hyväksyä mikrobiologiset vaatimukset ja lämpötilan valvontavaatimukset eräille elintarvikeryhmille tieteellisesti hyväksyttyjen yleisten periaatteiden mukaisesti, - hyvän hygieniakäytännön ohjeistojen kehittäminen elintarvikealan yritysten käyttöön, - jäsenvaltioiden toimivaltaisten viranomaisten tarve varmistaa hygieniasääntöjen noudattaminen, jotta estetään loppukuluttajien joutuminen vaaraan ihmisravinnoksi soveltumattomien elintarvikkeiden vuoksi, - elintarvikealan toimijoiden velvollisuus varmistaa, että markkinoille saatetaan vain ihmisten terveydelle haitattomia elintarvikkeita. (4) Kokemus on osoittanut, että näiden periaatteiden noudattaminen muodostaa kestävän perustan elintarvikkeiden turvallisuudelle. (5) Yhteisen maatalouspolitiikan yhteydessä on vahvistettu perustamissopimuksen liitteessä I olevaan luetteloon kuuluvien tuotteiden tuotantoa ja markkinoille saattamista koskevat erityiset terveyssäännöt. (6) Nämä terveyssäännöt eivät ole aina riittäneet takaamaan kyseisten tuotteiden kauppaa haittaavien esteiden poistamista eivätkä ole asianmukaisesti edistäneet sisämarkkinoiden luomista. (7) Tällaisia erityissääntöjä on lukuisissa direktiiveissä. (8) Kansanterveyden osalta nämä direktiivit sisältävä yhteisiä periaatteita, jotka liittyvät esimerkiksi eläinperäisten tuotteiden valmistajien ja toimivaltaisten viranomaisten velvollisuuksiin, eläinperäisiä tuotteita käsittelevien laitosten rakenteellisiin ja toiminnallisiin teknisiin vaatimuksiin, hygieniavaatimuksiin, jotka näiden laitosten on täytettävä, laitosten hyväksymismenettelyyn, varastointi- ja kuljetusedellytyksiin sekä tuotteiden terveysmerkintöihin. (9) Monet näistä periaatteista ovat samoja kuin direktiivissä 93/43/ETY säädetyt periaatteet. (10) Tämän vuoksi direktiivissä 93/43/ETY säädettyjä periaatteita voidaan pitää kaikkien elintarvikkeiden, myös perustamissopimuksen liitteeseen I kuuluvien eläinperäisten tuotteiden hygieenisen tuotannon yhteisenä perustana. (11) Tämän yhteisen perustan lisäksi tarvitaan erityisiä hygieniasääntöjä, jotta tiettyjen elintarvikkeiden ominaislaatu voidaan ottaa huomioon. Eläinperäisiä elintarvikkeita koskevat säännöt sisältyvät eläinperäisten elintarvikkeiden erityisistä hygieniasäännöistä annettuun Euroopan parlamentin ja neuvoston asetukseen (EY) N:o... [6]. [6] EYVL L ... (12) Yleisten ja erityisten hygieniasääntöjen tärkein tavoite on kuluttajansuojan korkean tason varmistaminen elintarviketurvallisuudessa, kun otetaan huomioon erityisesti, että - ensisijaisen vastuun elintarvikkeiden turvallisuudesta on oltava elintarvikealan toimijalla sen oman toiminnan puitteissa, - elintarvikkeiden turvallisuus on varmistettava koko elintarvikeketjun pituudelta alkutuotannosta lähtien, - kylmäketjun pitävyys on taattava sellaisten elintarvikkeiden osalta, joita ei voida varastoida huoneenlämmössä, erityisesti pakastettujen elintarvikkeiden osalta, - elintarvikealan toimijoiden vastuuta on lisättävä ottamalla yleisesti käyttöön HACCP-järjestelmä (vaarojen analysointi ja kriittiset kohdat niiden hallitsemiseksi) ja noudattamalla hyvää hygieniakäytäntöä, - hyvän käytännön ohjeistot ovat arvokas väline, jolla voidaan kannustaa elintarvikealan toimijoita noudattamaan elintarvikehygieniasääntöjä kaikissa elintarvikeketjun vaiheissa, - kaikissa tuotannon, valmistuksen ja markkinoille saattamisen vaiheissa on tehtävä virallisia tarkastuksia, - on asetettava tieteelliseen riskinarviointiin perustuvia mikrobiologisia ja lämpötilavalvontaa koskevia vaatimuksia, - tuontielintarvikkeita koskevien terveysvaatimusten on oltava vähintään samat tai vastaavat kuin kotimaisten tuotteiden. (13) Elintarvikkeiden turvallisuus alkutuotantopaikalta vähittäismyyntiin vaatii yhtenäistettyä lähestymistapaa, jossa kaikkien elintarvikealan toimijoiden on huolehdittava elintarviketurvallisuuden moitteettomuudesta. (14) Elintarvikkeisiin mahdollisesti liittyvät vaaratekijät on tunnistettava jo alkutuotannossa, ja niitä on valvottava asianmukaisella tavalla. (15) HACCP-järjestelmä on väline, jonka avulla elintarvikealan toimijoita voidaan auttaa parantamaan elintarviketurvallisuutta. HACCP-järjestelmä olisi nähtävä itsesääntelymenetelmänä, joka ei korvaa virallisia tarkastuksia. (16) Maatiloilla hygieniasta voidaan huolehtia noudattamalla hyvän käytännön ohjeita, joita voidaan tarvittaessa täydentää alkutuotantoa koskevilla erityisillä hygieniasäännöillä. HACCP-järjestelmän täysimittainen käyttöönotto alkutuotannossa ei nykyisin yleensä ole käytännössä mahdollista, mutta sen periaatteiden mahdollista noudattamista olisi tutkittava. (17) Elintarvikkeiden turvallisuus on tulos useista tekijöistä, joihin sisältyy pakollisten vaatimusten noudattaminen, elintarvikealan toimijoiden käyttöönottamat ja täytäntöönpanemat elintarvikkeiden turvallisuutta koskevat ohjelmat ja HACCP-järjestelmän toteuttaminen. (18) Elintarviketuotantoon sovellettavassa HACCP-järjestelmässä olisi otettava huomioon Codex Alimentarius -komiteassa jo vahvistetut periaatteet ja samalla joustavoitettava järjestelmää sen soveltamiseksi kaikkiin tilanteisiin ja erityisesti pienyrityksiin. (19) Joustavuutta tarvitaan myös, jotta voidaan ottaa huomioon elintarvikkeiden perinteisten tuotantotapojen erityisluonne ja toimitusvaikeudet, jotka voivat johtua maantieteellisistä tekijöistä. Tällainen joustavuus ei saa vaarantaa elintarvikkeiden turvallisuuteen liittyviä tavoitteita. (20) Kylmäketjun moitteeton pitävyys on elintarvikehygienian perusperiaate sellaisten elintarvikkeiden osalta, joita ei voida varastoida huoneenlämmössä. (21) Hygieniasääntöjen täytäntöönpanoa on ohjattava asettamalla tavoitteeksi esimerkiksi patogeenien vähentäminen tai suoritusnormit, ja tätä varten tarvittavista menettelyistä on annettava säännöksiä. (22) Elintarvikkeiden ja niiden valmistusaineiden jäljitettävyys koko elintarvikeketjun pituudelta on olennainen osa elintarviketurvallisuutta. Elintarvikkeiden ja niiden ainesosien jäljitettävyyden varmistamista koskevat säännöt sekä säännökset, jotka koskevat kyseisten sääntöjen täytäntöönpanoa erityisaloilla, sisältyvät jo asetukseen (EY) N:o 178/2002. (23) Toimivaltaisen viranomaisen olisi rekisteröitävä elintarvikealan yritykset, jotta viralliset tarkastukset voidaan suorittaa tehokkaasti. (24) Elintarvikealan toimijoiden on annettava kaikki mahdollinen apu sen varmistamiseksi, että toimivaltaiset viranomaiset voivat suorittaa viralliset tarkastukset tehokkaasti. (25) Asetuksen (EY) N:o 178/2002 11 ja 12 artiklan mukaisesti yhteisöön tuotujen ja yhteisöstä vietyjen elintarvikkeiden osalta on noudatettava hygieniaperiaatteita, joista on säädetty tässä asetuksessa, ellei kyse ole erityisolosuhteista. (26) Elintarvikehygieniaa koskevan yhteisön lainsäädännön on perustuttava tieteellisiin lausuntoihin; tässä tarkoituksessa on aina tarvittaessa kuultava Euroopan elintarviketurvallisuusviranomaista. (27) Teknisen ja tieteellisen edistyksen huomioon ottamiseksi käyttöön olisi asetettava menettely eräiden tämän asetuksen edellyttämien vaatimusten hyväksymiseksi. (28) Tässä asetuksessa otetaan huomioon terveys- ja kasvinsuojelutoimista tehdyssä WTO-sopimuksessa ja Codex Alimentarius -komiteassa vahvistetut kansainväliset velvoitteet. (29) Tämän uudelleenlaatimisen tuloksena voidaan kumota yhteisön voimassa olevat hygieniasäännökset, myös ne säännökset, joista on säädetty tällä asetuksella yhdenmukaistettavalla direktiivillä 93/43/ETY. Kumoaminen toteutetaan antamalla elintarvikehygieniasta ja eräiden ihmisravinnoksi tarkoitettujen eläinperäisten tuotteiden tuotantoa ja markkinoille saattamista koskevista terveyssäännöistä annettujen direktiivien kumoamisesta ja direktiivien 89/662/ETY ja 91/67/ETY muuttamisesta Euroopan parlamentin ja neuvoston direktiivi.../.../EY [7]. [7] EYVL L ... (30) Koska tämän asetuksen täytäntöönpanemiseksi tarvittavat toimenpiteet ovat menettelystä komissiolle siirrettyä täytäntöönpanovaltaa käytettäessä 28 päivänä kesäkuuta 1999 tehdyn neuvoston päätöksen 1999/468/EY [8] 2 artiklassa tarkoitettuja laajakantoisia toimenpiteitä, ne olisi vahvistettava kyseisen päätöksen 5 artiklassa tarkoitettua sääntelymenettelyä noudattaen. [8] EYVL L 184, 17.7.1999, s.23. (31) Tämän asetuksen perustavoitteiden toteuttamiseksi on tarpeellista ja asianmukaista säätää tähän asti direktiivillä 93/43/ETY asetettujen käsitteiden, periaatteiden ja menettelyiden lähentämisestä. Perustamissopimuksen 5 artiklassa määrätyn suhteellisuusperiaatteen mukaisesti tällä asetuksella ei saa ylittää sitä, mikä on tarpeen asetettujen tavoitteiden saavuttamiseksi, OVAT ANTANEET TÄMÄN ASETUKSEN: 1 artikla Soveltamisala 1. Tällä asetuksella säädetään elintarvikkeiden hygieniasäännöistä kaikissa tuotannon, jalostuksen ja jakelun vaiheissa. Tätä asetusta on sovellettava sanotun kuitenkaan rajoittamatta elintarvikkeiden turvallisuuteen liittyvien yksityiskohtaisempien vaatimusten soveltamista tiettyihin elintarvikeryhmiin, erityisesti eläinperäisiin elintarvikkeisiin, sekä ravintosisältöön tai koostumukseen liittyviä seikkoja koskeviin sääntöihin. 2. Tätä asetusta ei ole sovellettava a) elintarvikkeiden alkutuotantoon yksityisissä kotitalouksissa, b) yksityiseen kulutukseen tarkoitettujen elintarvikkeiden valmistukseen kotitalouksissa, c) alkutuotannon tuotteiden suoramyyntiin pieninä erinä loppukuluttajalle tai paikallisille vähittäismyymälöille ja ravintoloille; tällaiseen myyntiin on sovellettava kansallisia säännöksiä. 2 artikla Määritelmät Tämän asetuksen tarkoitusperien toteuttamiseksi on sovellettava asetuksen (EY) N:o 178/2002 määritelmiä. Lisäksi on sovellettava seuraavia määritelmiä: a) 'elintarvikehygienialla', jäljempänä 'hygienialla', tarkoitetaan kaikkia toimenpiteitä ja edellytyksiä, jotka ovat tarpeen vaarojen hallitsemiseksi ja sen varmistamiseksi, että elintarvikkeet sopivat ihmisravinnoksi niiden tarkoitetun käytön mukaisesti; b) 'toimivaltaisella viranomaisella' tarkoitetaan jäsenvaltion keskusviranomaista, joka vastaa tässä asetuksessa säädetyistä tarkoituksista ja valvonnasta, tai mitä tahansa muuta viranomaista tai laitosta, jolle keskusviranomainen on siirtänyt toimivallan; c) 'varmentamisella' tarkoitetaan menettelyä, jolla toimivaltaiset viranomaiset antavat kirjallisen tai vastaavan vakuutuksen vaatimusten noudattamisesta; d) 'vastaavuudella' tarkoitetaan kykyä saavuttaa samat tavoitteet eri järjestelmien avulla; e) 'saastumisella' tarkoitetaan elintarvikkeissa tai elintarvikeympäristössä tahattomasti olevan aineen olemassaoloa, joka saattaa vaarantaa elintarvikkeiden turvallisuuden tai soveltuvuuden ihmisravinnoksi; f) 'käärimisellä' tarkoitetaan tuotteen suojaamista alkuperäisellä kääreellä tai astialla, joka on suoraan kosketuksessa tuotteeseen, ja itse alkuperäistä käärettä tai astiaa; g) 'pakkaamisella' tarkoitetaan yhden tai useamman käärityn elintarvikkeen sijoittamista toiseen astiaan, ja tätä jälkimmäistä astiaa; jos kääre on tarpeeksi vahva tehokkaan suojan varmistamiseksi, sitä voidaan pitää pakkauksena; h) 'eläinperäisillä tuotteilla' tarkoitetaan eläimistä saatuja elintarvikkeita, hunaja ja veri mukaan luettuina; i) 'kasviperäisellä tuotteella' tarkoitetaan kasveista saatuja elintarvikkeita; j) 'jalostamattomalla tuotteella' tarkoitetaan elintarvikkeita, joita ei ole mitenkään käsitelty, mukaan luettuina tuotteet, jotka on esimerkiksi jaettu, ositettu, annosteltu, leikattu luuttomiksi, jauhettu massaksi, nyljetty, murskattu, leikattu, puhdistettu, siistitty, kuorittu tai jauhettu jauheeksi, jäähdytetty, jäädytetty tai pakastettu; k) 'jalostetulla tuotteella' tarkoitetaan elintarvikkeita, jotka saadaan, kun jalostamaton tuote käsitellään esimerkiksi kuumentamalla, savustamalla, laukka- tai ruiskusuolauksella, kypsyttämällä, suola- tai etikkaliemeen säilömällä, kuivaamalla, marinoimalla, uuttamalla, puristamalla tai jollakin näiden käsittelyjen ja/tai tuotteiden yhdistelmällä; tuotteisiin voidaan lisätä niiden valmistuksen tai tiettyjen ominaisuuksien kannalta tarpeellisia aineita; l) 'ilmatiiviisti suljetulla säiliöllä' tarkoitetaan säiliötä, joka on suunniteltu ja tarkoitettu estämään pieneliöiden sisäänpääsy; m) ilmaisuilla 'tarvittaessa', 'tapauksen mukaan', 'riittävä' tarkoitetaan HACCP-järjestelmän mukaisessa vaara-analyysissä tarpeelliseksi, aiheelliseksi tai riittäväksi osoittautunutta. 3 artikla Yleinen velvoite Asetuksessa (EY) N:o 178/2002 asetettujen yleisten periaatteiden lisäksi elintarvikealan toimijoiden on huolehdittava siitä, että elintarvikkeiden tuotannon, jalostuksen ja jakelun kaikki vaiheet täyttävät niiden valvonnassa niiden toimialaan kuuluvat hygieniavaatimukset, joista on säädetty tässä asetuksessa. 4 artikla Yleiset hygieniavaatimukset ja erityiset hygieniavaatimukset 1. Elintarvikealan toimijoiden on alkutuotannon tasolla noudatettava liitteessä I tarkoitettuja yleisiä hygieniamääräyksiä, (eläinperäisten elintarvikkeiden erityisistä hygieniasäännöistä) annetussa asetuksessa (EY) N:o .../... säädettyjä erityissäännöksiä ja niiden toimialaa koskevien 13 artiklan 2 kohdassa tarkoitetun menettelyn mukaisesti tähän asetukseen mahdollisesti lisättyjen muiden liitteiden määräyksiä. 2. Muidenkin kuin 1 kohdassa tarkoitettujen elintarvikealan toimijoiden on noudatettava liitteessä II tarkoitettuja yleisiä hygieniamääräyksiä, (eläinperäisten elintarvikkeiden erityisistä hygieniasäännöistä) annetussa asetuksessa (EY) N:o .../... säädettyjä erityissäännöksiä ja niiden toimialaa koskevien 13 artiklan 2 kohdassa säädetyn menettelyn mukaisesti tähän asetukseen mahdollisesti lisättyjen muiden liitteiden määräyksiä. 3. Edellä 1 ja 2 kohdassa tarkoitettujen liitteiden määräyksiin voidaan myöntää poikkeuksia 13 artiklan 2 kohdassa säädetyn menettelyn mukaisesti edellyttäen, että tällaiset poikkeukset eivät vaikuta tämän asetuksen tavoitteiden täyttymiseen. 4. Edellyttäen, että elintarviketurvallisuudelle asetetut tavoitteet eivät vaarannu, jäsenvaltio voi yhteistyössä komission kanssa ja 5 kohdassa tarkoitettua menettelyä noudattaen mukauttaa liitteissä I ja II asetetut vaatimukset a) vastaamaan sellaisten elintarvikealan yritysten tarpeita, jotka sijaitsevat erityisistä maantieteellisistä haitoista kärsivillä alueilla tai joilla on toimitusvaikeuksia ja jotka tuottavat vain paikallisille markkinoille; b) perinteisten tuotantomenetelmien tai sellaisten raaka-aineiden käytön huomioon ottamiseksi, jotka ovat tieteellisten selvitysten, vallitsevan käytännön tai perinteen mukaisesti luonteenomaisia kyseiselle tuotantoprosessille. 5. Edellä 4 kohdassa tarkoitettua mahdollisuutta hyväkseen käyttävien jäsenvaltioiden on ilmoitettava asiasta komissiolle ja muille jäsenvaltioille sekä toimitettava niille luettelo kyseisistä tuotteista ja alueista sekä hygieniasäännösten mukauttamiseksi tehdyistä järjestelyistä. Jäsenvaltiot voivat lähettää kirjalliset huomautuksensa komissiolle kuukauden kuluessa ilmoituksen vastaanottamisesta. Asiassa tehdään tarpeen mukaan päätös 13 artiklan 2 kohdassa tarkoitettua menettelyä noudattaen. 6. Elintarvikealan toimijoiden on a) varmistettava elintarvikkeiden lämpötilavaatimusten noudattaminen ja kylmäketjun pitävyys, b) varmistettava elintarvikkeita koskevien mikrobiologisten vaatimusten noudattaminen, c) toteutettava tarvittavat toimenpiteet ja hyväksyttävä tarvittavat menetelmät tämän asetuksen tavoitteiden edellyttämien kohde- ja suorituskykyvaatimusten täyttämiseksi, d) käytettävä asianmukaisia näytteenotto- ja analyysimenetelmiä. 7. Edellä 6 kohdassa tarkoitettuja ehtoja, kohde- ja suorituskykyvaatimuksia sekä menetelmiä on noudatettava 13 artiklan 2 kohdassa tarkoitetun menettelyn mukaisesti. 8. Siihen saakka, kunnes kohdassa 6 tarkoitetut ehdot ja menetelmät on vahvistettu, on sovellettava (elintarvikehygieniasta ja eräiden ihmisravinnoksi tarkoitettujen eläinperäisten tuotteiden tuotantoa ja markkinoille saattamista koskevista terveyssäännöistä annettujen direktiivien kumoamisesta ja direktiivien 89/662/ETY ja 91/67/ETY muuttamisesta annetun) direktiivin .../... 1 ja 2 artiklassa tarkoitetuissa direktiiveissä säädettyjä ehtoja ja menetelmiä tai niiden täytäntöönpanosäännöksiä sekä kansallisia säännöksiä, jotka on hyväksytty kyseisten direktiivien tai niiden täytäntöönpanosäännösten perusteella. 5 artikla Vaarojen analysointi ja kriittiset kohdat niiden hallitsemiseksi (HACCP-järjestelmä) 1. Muiden kuin alkutuotantotasolla toimivien elintarvikealan toimijoiden on laadittava, seurattava ja pidettävä jatkuvasti yllä seuraavia HACCP-järjestelmän periaatteita: a) tunnistettava vaarat, jotka on estettävä, poistettava tai supistettava hyväksyttävälle tasolle; b) tunnistettava kriittiset kohdat siinä vaiheessa tai niissä vaiheissa, joissa valvonta on välttämätöntä vaaran estämiseksi, poistamiseksi tai supistamiseksi hyväksyttävälle tasolle; c) laadittava kriittisiin kohtiin kriittiset rajat, joilla erotellaan hyväksyttävyys tasosta, jota ei voida hyväksyä, silloin kun ehkäistään, poistetaan ja supistetaan tunnistettuja vaaroja; d) laadittava kriittisiin kohtiin tehokkaat seurantamenettelyt ja noudatettava niitä; e) toteutettava korjaavia toimia silloin kun valvonta osoittaa, että kriittinen kohta ei ole hallinnassa. 2. Muiden kuin alkutuotantotasolla toimivien elintarvikealan toimijoiden on kehitettävä menettelyjä 1 kohdassa tarkoitettujen toimenpiteiden tehokkuuden tarkistamiseksi. Tarkastusmenettelyjä on toteutettava säännöllisesti ja aina kun elintarvikeyrityksen toiminta muuttuu tavalla, josta voisi olla haittaa elintarvikkeen turvallisuudelle. 3. Virallisten tarkastusten helpottamiseksi muiden kuin alkutuotantotasolla toimivien elintarvikealan toimijoiden on osoitettava toimivaltaiselle viranomaiselle noudattavansa 1 ja 2 kohdan säännöksiä. Jos elintarvikeyrityksen luonne ja koko sitä edellyttävät, osoittamiseen liittyy asianmukaisten asiakirjojen esittäminen. Elintarvikealan toimijoiden on säilytettävä kyseiset asiakirjat vähintään tuotteen tuoreuden ajan. 4. Osana 1, 2 ja 3 kohdassa tarkoitettua järjestelmää elintarvikealan toimijat voivat vapaaehtoisuuden pohjalta käyttää 6 ja 7 artiklan mukaisesti laadittuja hyvän käytännön ohjeistoja sekä HACCP-järjestelmän soveltamisohjeita. Hyvän käytännön ohjeistojen on käsiteltävä niitä toimia ja elintarvikkeita, joihin elintarvikealan toimija niitä soveltaa. 5. Tämän artiklan täytäntöönpanon helpottamiseksi erityisesti pienyritysten osalta voidaan hyväksyä toimenpiteitä 13 artiklan 2 kohdassa tarkoitettua menettelyä noudattaen. 6 artikla Hyvän käytännön kansalliset ohjeistot ja HACCP-järjestelmän soveltamista koskevat ohjeistot 1. Jäsenvaltioiden on kannustettava kehittämään hyvän käytännön ohjeistoja, joiden on sisällettävä ohjeita 3 ja 4 artiklan noudattamisesta ja, jos sovelletaan 5 artiklaa, HACCP-periaatteiden soveltamisesta (jäljempänä "kansalliset ohjeistot"). 2. Kansallisia ohjeistoja laadittaessa on noudatettava seuraavia periaatteita: - ohjeistojen on oltava elintarvikealan laatimia, - ohjeistoja laadittaessa on kuultava muiden asianomaisten osapuolten edustajia, kuten toimivaltaisia viranomaisia ja kuluttajayhdistyksiä, joiden edut ovat merkittävällä tavalla kyseessä, - tarvittaessa on otettava huomioon Codex Almentarius -komission suosittelemat kansainväliset hygieniaa koskevat menettelytapakokoelmat. Kansalliset ohjeistot voidaan laatia teknisiä standardeja ja määräyksiä koskevien tietojen toimittamisessa noudatettavasta menettelystä 22 päivänä kesäkuuta 1998 annetun Euroopan parlamentin ja neuvoston direktiivin 98/34/EY [9], sellaisena kuin se on muutettuna direktiivillä 98/48/EY [10], liitteessä I tarkoitetun kansallisen standardointiviraston avustuksella. [9] EYVL L 204, 21.7.1998, s. 37. [10] EYVL L 217, 5.8.1998, s. 18. 3. Jäsenvaltioiden on arvioitava kansalliset ohjeistot sen varmistamiseksi, että a) ne soveltuvat sisältönsä perusteella soveltamisalojensa käyttöön, b) niitä laadittaessa on kuultu kyseisen alan edustajia ja muita asianosaisia, kuten toimivaltaisia viranomaisia ja kuluttajaryhmittymiä, c) niitä laadittaessa on otettu huomioon Codex Alimentarius -komission suositukset kansainvälisiksi hygieniaa koskeviksi menettelytavoiksi ja elintarvikehygienian yleisiksi periaatteiksi, d) kaikkia niitä, joiden etua asia selvästi koskee, on kuultu ja asiaa koskevat huomautukset on otettu huomioon, e) ohjeistot soveltuvat 3, 4 ja 5 artiklan säännösten noudattamisohjeiksi soveltamisalaan kuuluvilla aloilla ja/tai soveltamisalaan kuuluvien elintarvikkeiden osalta. 4. Kahdentoista kuukauden kuluttua tämän asetuksen voimaantulosta ja vuosittain sen jälkeen jäsenvaltioiden on toimitettava komissiolle raportti toimista, joita on toteutettu 1 kohdassa määriteltyjen kansallisten ohjeistojen kehittämiseksi. 5. Jäsenvaltioiden on toimitettava komissiolle ne kansalliset ohjeistot, joita ne ovat päättäneet noudattaa 3 kohdan mukaisesti. Komissio pitää rekisteriä tällaisista ohjeistoista ja antaa sen jäsenvaltioiden saataville. 6. Direktiivin 93/43/EY mukaisesti jo kehitettyjä ja sovellettuja hyvän käytännön ohjeistoja voidaan käyttää tämän asetuksen voimaantulon jälkeenkin edellyttäen, että ne ovat tämän asetuksen tavoitteiden mukaiset. 7 artikla Yhteisön ohjeistot 1. Jos jäsenvaltio tai komissio katsoo, että yhteisön ohjeistot hyvistä käytännöistä ja/tai HACCP-periaatteiden soveltamisesta (jäljempänä "yhteisön ohjeistot") on tarpeen yhdenmukaistaa, komissio pyytää lausuntoa 13 artiklan 1 kohdassa tarkoitetulta komitealta. Tämän kuulemismenettelyn tavoitteena on harkita tällaisten ohjeistojen, niiden soveltamisalan ja asiasisällön kehittämistä. 2. Jos 1 kohdan mukaisesti katsotaan, että yhteisön ohjeistot ovat tarpeen, niitä kehitettäessä a) kyseisen eurooppalaisen alan, myös pienten ja keskisuurten yritysten (pk-yritysten) edustajat, osallistuvat työhön b) on kuultava muita asianomaisia osapuolia kuten toimivaltaisia viranomaisia ja kuluttajaryhmittymiä c) on huolehdittava siitä, että ohjeistoja laadittaessa otetaan huomioon Codex Alimentarius -komission suositukset kansainvälisiksi hygieniaa koskeviksi menettelytavoiksi ja elintarvikehygienian yleisiksi periaatteiksi sekä muut mahdolliset 6 artiklan mukaisesti laaditut kansalliset ohjeistot. 3. Jäljempänä 13 artiklan 1 kohdassa tarkoitettu asiaa käsittelevä komitea on vastuussa yhteisön ohjeistojen arvioinnista. Komitean toimin on varmistettava, että a) ohjeistot soveltuvat sisältönsä perusteella soveltamisalojensa käyttöön koko yhteisössä, b) kaikkia asianomaisia osapuolia, joita tällaiset ohjeistot selvästi koskevat, on kuultu ja asiaa koskevat huomautukset on otettu huomioon, c) komissiolle 6 artiklan 5 kohdan mukaisesti mahdollisesti toimitetut kansalliset ohjeistot on otettu huomioon, d) ne soveltuvat 3, 4 ja 5 artiklan säännösten noudattamisen ohjeistoiksi soveltamisalaan kuuluvilla aloilla ja/tai soveltamisalaan kuuluvien elintarvikkeiden osalta. 4. Jos 6 artiklan mukaisesti on annettu kansallisia ohjeistoja ja saman artiklan mukaisesti annetaan myöhemmin yhteisön ohjeistoja, elintarvikealan toimijat voivat soveltaa kumpia tahansa ohjeistoja. 5. Yhteisön ohjeistojen otsikot ja viitetiedot julkaistaan Euroopan yhteisöjen virallisen lehden C-sarjassa. Jäsenvaltioiden on huolehdittava siitä, että niiden alueella toimivat asianomaiset elintarviketeollisuuden alat ja toimivaltaiset viranomaiset saavat tiedon ohjeistojen julkaisemisesta. 8 artikla Elintarvikealan yritysten rekisteröinti tai hyväksyminen 1. Elintarvikealan toimijoiden on ilmoitettava kaikki valvonnassaan olevat ja tämän asetuksen soveltamisalaan kuuluvat yritykset toimivaltaiselle viranomaiselle tai toimivaltaisille viranomaisille, selvitettävä kyseisten yritysten luonne sekä ilmoitettava yritysten kaikkien toimitilojen nimi ja osoite. Toimivaltaisen viranomaisen tai toimivaltaisten viranomaisten on annettava rekisterinumero jokaiselle elintarvikealan yritykselle ja pidettävä yrityksistä ajan tasalla olevaa luetteloa. Viranomaiset voivat käyttää muitakin tarkoituksia varten tehtyjä rekisteröintejä. Elintarvikealan toimijoiden on toimitettava toimivaltaiselle viranomaiselle vaadittavat tiedot, mukaan luettuina tiedot kaikista uusista elintarvikealan toimista, uusista yrityksistä ja yritysten lopettamisesta, jotta luetteloa yritysten toimitiloista voidaan pitää ajan tasalla. 2. Elintarvikealan toimijoiden on huolehdittava siitä, että toimivaltainen viranomainen on tarvittaessa hyväksynyt niiden valvonnassa olevat yritykset a) sen jäsenvaltion kansallisen lainsäädännön mukaisesti, jossa yritys sijaitsee, b) [eläinperäisten elintarvikkeiden erityisistä hygieniasäännöistä annetun] asetuksen (EY) N:o .../... mukaisesti tai c) tavalla, joka on 13 artiklan 2 kohdassa tarkoitetun menettelyn mukainen. 3. Jos yritykselle vaaditaan hyväksymistä 2 kohdan mukaisesti, elintarvikealan toimija ei voi aloittaa yrityksen toimintaa ennen kyseistä hyväksyntää, joka edellyttää paikalla suoritetun tarkastuksen osoittaneen, että yrityksen infrastruktuuri ja toiminnat ovat vaatimusten mukaiset ja että kaikki hygienianäkökohdat on tutkittu ja niiden on havaittu täyttävän tässä asetuksessa säädetyt asianmukaiset ehdot. 9 artikla Viralliset tarkastukset Elintarvikealan toimijoiden on annettava kaikki mahdollinen apu sen varmistamiseksi, että toimivaltainen viranomainen voi suorittaa viralliset tarkastukset tehokkaasti. Toimijoiden on erityisesti - annettava pääsy kaikkiin rakennuksiin, tiloihin, laitoksiin ja muihin perusrakenteisiin, - annettava käyttöön kaikki asiakirjat ja kirjanpito, joita tässä asetuksessa edellytetään tai joita toimivaltainen viranomainen pitää tärkeinä tilanteen arvioimiseksi. 10 artikla Tuonti ja vienti Asetuksen (EY) N:o 178/2002 11 ja 12 artiklan tarkoitusperien toteuttamiseksi elintarvikkeiden tuontia tai vientiä harjoittavien elintarvikealan toimijoiden on otettava huomioon hygieniavaatimukset, joista tässä asetuksessa on säädetty. 11 artikla Liitteiden muuttaminen ja täytäntöönpanotoimenpiteet 1. Tämän asetuksen liitteiden säännöksiä voidaan muuttaa 13 artiklan 2 kohdassa tarkoitettua menettelyä noudattaen. 2. Asetuksen 4, 5, 8 ja 10 artiklaa koskevia täytäntöönpanotoimia voidaan hyväksyä 13 artiklan 2 kohdassa tarkoitettua menettelyä noudattaen. 12 artikla Viittaukset kansainvälisiin standardeihin Tähän direktiiviin sisältyviä viittauksia kansainvälisiin standardeihin, kuten Codex Alimentarius -komission standardeihin, voidaan muuttaa 13 artiklan 2 kohdassa tarkoitettua menettelyä noudattaen. 13 artikla Pysyvän komitean menettely 1. Komissiota avustaa elintarvikeketjua ja eläinten terveyttä käsittelevä pysyvä komitea. 2. Viitattaessa tähän kohtaan sovelletaan päätöksen 1999/468/EY 5 ja 7 artiklaa päätöksen 8 artiklan mukaisesti. 3. Päätöksen 1999/468/EY 5 artiklan 6 kohdassa tarkoitettu määräaika on kolme kuukautta. 14 artikla Kertomus neuvostolle ja parlamentille Jäsenvaltioiden on toimitettava komissiolle neljän vuoden kuluessa tämän asetuksen voimaantulosta kertomukset sen toteutumisesta. Näiden kertomusten pohjalta komissio arvioi viiden vuoden kuluessa tämän asetuksen voimaantulosta sen toteutumista ja toimittaa Euroopan parlamentille ja neuvostolle asiaa koskevan kertomuksen ja mahdollisesti tarvittavat lakiehdotukset. 15 artikla Voimaantulo Tämä asetus tulee voimaan kahdentenakymmenentenä päivänä sen päivän jälkeen, kun se on julkaistu Euroopan yhteisöjen virallisessa lehdessä. Tätä asetusta on sovellettava ....* Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä Euroopan parlamentin puolesta Neuvoston puolesta Puhemies Puheenjohtaja LIITE I ALKUTUOTANNOSSA SOVELLETTAVAT YLEISET HYGIENIASÄÄNNÖT I LUKU Soveltamisala ja vaatimukset I SOVELTAMISALA Tätä liitettä sovelletaan alkutuotannon tuotteisiin ja niihin liittyviin toimiin, esimerkiksi kuljetukseen, varastointiin ja käsittelyyn tuotantopaikalla. II YLEISET VAATIMUKSET 1. Elintarvikealan toimijoiden on mahdollisuuksien mukaan varmistettava, että alkutuotteet suojataan saastumiselta, ja otettava huomioon kaikki alkutuotteiden mahdolliset myöhemmät jalostusvaiheet. 2. Poiketen 1 artiklassa säädetystä yleisvelvoitteesta elintarvikealan toimijoiden on noudatettava alkutuotantoon liittyvien vaarojen torjuntaa koskevia asianmukaisia yhteisön ja jäsenvaltioiden säännöksiä, mukaan luettuina a) toimenpiteet, joilla torjutaan ilmasta, maaperästä, vedestä, rehusta, lannoitteista, eläinlääkkeistä, kasvinsuojeluaineista ja biosideista sekä jätteiden varastoinnista, käsittelystä ja hävittämisestä peräisin olevaa saastumista; b) eläinten ja kasvien terveyteen ja hyvinvointiin liittyvät toimenpiteet, jotka vaikuttavat ihmisten terveyteen, mukaan luettuina eläintautien ja niiden aiheuttajien valvonta- ja torjuntaohjelmat; c) velvollisuus ilmoittaa toimivaltaiselle viranomaiselle, jos epäillään ongelmaa, joka voi vahingoittaa ihmisten terveyttä. III ELÄINPERÄISIÄ TUOTTEITA KOSKEVAT VAATIMUKSET Eläimiä kasvattavien, teurastavien tai metsästävien tai eläinperäisiä alkutuotteita tuottavien elintarvikealan toimijoiden on toteutettava tarvittavat toimenpiteet, joiden avulla a) pidetään puhtaina kaikki alkutuotannon yhteydessä käytetyt tilat, myös rehun varastointiin ja käsittelyyn käytetyt tilat, ja desinfioidaan tarpeen mukaan puhdistuksen jälkeen tarkoituksenmukaisella tavalla; b) pidetään puhtaina ja tarpeen mukaan desinfioidaan puhdistuksen jälkeen tarkoituksenmukaisella tavalla kaikki laitteet, säiliöt, korit, kuljetusvälineet ja alukset; c) varmistetaan mahdollisuuksien mukaan teuraseläinten ja tarvittaessa tuotantoeläinten puhtaus; d) estetään mahdollisuuksien mukaan tuhoeläinten aiheuttama saastuminen; e) varastoidaan ja käsitellään jätteitä ja vaarallisia aineita siten, että estetään saastuminen; f) estetään tarttuvien tai ihmisiin siirtyvien tautien kulkeutuminen ja leviäminen elintarvikkeiden välityksellä, myös toteuttamalla ennalta ehkäiseviä toimenpiteitä tuotaessa uusia eläimiä maatilalle ja ilmoittamalla tautiepäilyistä toimivaltaiselle viranomaiselle; g) otetaan huomioon eläimistä otettujen näytteiden tai muiden ihmisten terveyden kannalta merkityksellisten näytteiden analyysien tulokset ja h) käytetään rehun lisäaineita ja eläinlääkkeitä oikein asianomaisen lainsäädännön mukaisesti. IV KASVIPERÄISIÄ TUOTTEITA KOSKEVAT VAATIMUKSET Kasviperäisiä tuotteita tuottavien tai satoa korjaavien elintarvikealan toimijoiden on toteutettava tarvittavat toimenpiteet, joiden avulla a) pidetään puhtaina ja tarpeen mukaan desinfioidaan puhdistuksen jälkeen tarkoituksenmukaisella tavalla kaikki tilat, laitteet, säiliöt, korit ja kuljetusvälineet [joita käytetään kasviperäisten tuotteiden yhteydessä]; b) varmistetaan mahdollisuuksien mukaan kasviperäisten tuotteiden puhtaus; c) estetään mahdollisuuksien mukaan tuhoeläinten aiheuttama saastuminen; d) vältetään biologiset, kemialliset ja fysikaaliset vaarat, kuten mykotoksiinit, raskasmetallit jne.; e) varastoidaan ja käsitellään jätteitä ja vaarallisia aineita siten, että estetään saastuminen ja f) otetaan huomioon kasveista otettujen näytteiden tai muiden ihmisten terveyden kannalta merkityksellisten näytteiden analyysien tulokset. II LUKU Kirjaaminen 1. Elintarvikealan toimijoiden on kirjattava vaarojen torjumiseksi toteutetut toimenpiteet. 2. Eläimiä kasvattavien, teurastavien tai metsästävien tai eläinperäisiä alkutuotteita tuottavien elintarvikealan toimijoiden on pidettävä kirjaa erityisesti seuraavista seikoista: a) rehujen luonne ja alkuperä; b) eläinlääkkeet tai muut eläinten hoitotoimenpiteet, lääkehoidon alkamis- ja päättymispäivä; c) sellaisten tautien esiintyvyys, jotka voivat vaikuttaa eläinperäisten tuotteiden turvallisuuteen; d) eläimistä otettujen näytteiden tai muiden ihmisten terveyden kannalta merkityksellisten diagnoosia varten otettujen näytteiden analyysien tulokset ja e) eläinten tai eläinperäisten tuotteiden tarkastuksia koskevat asiaan liittyvät tutkimusraportit. Teurastettavien eläinten mukana on toimitettava asiaan liittyvät kirjatut tiedot toimivaltaisille viranomaisille ja vastaanottavalle elintarvikealan toimijalle. 3. Kasviperäisiä tuotteita tuottavien tai satoa korjaavien elintarvikealan toimijoiden on pidettävä kirjaa erityisesti seuraavista seikoista: a) kasvinsuojeluaineiden ja rikkakasvien torjunta-aineiden käyttö; b) sellaisten tuhoeläinten tai tautien esiintyvyys, jotka voivat vaikuttaa kasviperäisten tuotteiden turvallisuuteen ja c) kasveista otettujen näytteiden tai muiden ihmisten terveyden kannalta merkityksellisten näytteiden analyysien tulokset. 4. Elintarvikealan toimijoiden on pyynnöstä toimitettava hallussaan olevat asiaan liittyvät tiedot toimivaltaiselle viranomaiselle ja vastaanottaville elintarvikealan toimijoille. 5. Muiden asianomaisten henkilöiden, esimerkiksi eläinlääkäreiden, agronomien ja maatalousteknikoiden, on avustettava elintarvikealan toimijaa kirjaamisessa. 6. Nämä kirjatut tiedot voidaan yhdistää muussa yhteisön tai jäsenvaltioiden lainsäädännössä vaadittuun aineistoon tai korvata sillä. III LUKU Hyvän käytännön ohjeistot 1. Tämän asetuksen 6 ja 7 artiklassa tarkoitetuissa jäsenvaltioiden ja yhteisön ohjeistoissa olisi annettava ohjeita hyvistä hygieniakäytännöistä alkutuotannon vaarojen torjumiseksi. 2. Hyvän hygieniakäytännön ohjeistoissa olisi oltava asianmukaista tietoa vaaroista, joita saattaa ilmetä alkutuotannossa, ja toimista vaarojen torjumiseksi, mukaan luettuina tarkoituksenmukaiset toimenpiteet, joista säädetään yhteisön ja jäsenvaltioiden lainsäädännössä tai jäsenvaltioiden ja yhteisön ohjelmissa. Tällaisia vaaroja ja toimenpiteitä voivat olla esimerkiksi: a) mykotoksiinien, raskasmetallien, radioaktiivisten aineiden jne. aiheuttaman saastumisen torjunta; b) veden, orgaanisen jätteen ja lannoitteiden käyttö; c) kasvinsuojeluaineiden oikea ja asianmukainen käyttö ja jäljitettävyys; d) eläinlääkkeiden ja rehun lisäaineiden oikea ja asianmukainen käyttö ja jäljitettävyys; e) rehun valmistus, varastointi, käyttö ja jäljitettävyys; f) kuolleiden eläinten, jätteen ja kuivikkeiden asianmukainen hävittäminen; g) suojatoimenpiteet, joilla estetään ihmisiin siirtyvien tarttuvien tautien kulkeutuminen elintarvikkeiden välityksellä, ja velvollisuus ilmoittaa tiedot toimivaltaiselle viranomaiselle; h) menettelyt, käytännöt ja menetelmät, joilla varmistetaan, että elintarvikkeita tuotetaan, käsitellään, pakataan, varastoidaan ja kuljetetaan asianmukaisissa hygieniaolosuhteissa; tähän kuuluu myös tehokas puhdistus ja tuhoeläinten torjunta; (i) teuraseläinten ja tuotantoeläinten puhtauteen liittyvät toimenpiteet ja (j) kirjaamiseen liittyvät toimenpiteet. LIITE II KAIKKIIN ELINTARVIKEALAN YRITYKSIIN SOVELLETTAVAT YLEISET HYGIENIAVAATIMUKSET (ALKUTUOTANTOA LUKUUN OTTAMATTA) Johdantohuomautukset Tämän liitteen V-XII lukuja sovelletaan kaikkiin alkutuotannon jälkeisiin vaiheisiin valmistuksen, jalostuksen, teollisen tuotannon, pakkaamisen, varastoinnin, kuljetuksen, jakelun, käsittelyn sekä myyntiin tarjoamisen ja lopulliselle kuluttajalle toimittamisen aikana. Liitteen muita lukuja sovelletaan seuraavasti: - I lukua kaikkiin elintarvikealan yrityksen tiloihin, lukuun ottamatta III luvun soveltamisalaan kuuluvia tiloja, - II lukua kaikkiin tiloihin, joissa elintarvikkeita valmistetaan, käsitellään tai jalostetaan, lukuun ottamatta III luvun soveltamisalaan kuuluvia tiloja sekä ruokailutiloja, - III lukua kaikkiin luvun otsakkeessa lueteltuihin tiloihin, - IV lukua kaikkeen kuljetukseen. I LUKU Elintarvikealan yrityksen tiloja, myös ulkotiloja koskevat yleiset vaatimukset (muut kuin III luvussa määritellyt) 1. Elintarvikealan yrityksen tilat on pidettävä puhtaina ja hyvässä kunnossa. 2. Elintarvikealan yrityksen tilojen on oltava pohjapiirrokseltaan, suunnittelultaan, rakennustavaltaan ja kooltaan sellaiset, että a) ne voidaan asianmukaisesti huoltaa, puhdistaa ja/tai desinfioida, niissä voidaan välttää tai minimoida ilman kautta tuleva saastuminen ja niissä on riittävät työtilat, jotta kaikki toimet voidaan suorittaa hygieenisesti; b) voidaan välttää likaantuminen, joutuminen kosketuksiin myrkyllisten aineiden kanssa, hiukkasten variseminen elintarvikkeisiin ja kosteuden tiivistyminen tai haitallisen homeen muodostuminen pinnoille; c) ne mahdollistavat hyvän elintarvikehygieniakäytännön toteuttamisen ja niiden avulla vältetään erityisesti toimintojen välinen ja niiden aikana tapahtuva, elintarvikkeiden, kääre- ja pakkausmateriaalien, laitteiden, materiaalien, veden, ilmanvaihdon, henkilökunnan ja ulkoisten saastumislähteiden, kuten tuhoeläinten, välityksellä tapahtuva saastuminen; d) jos se on tarpeen tämän asetuksen tavoitteiden saavuttamiseksi, tiloissa on oltava asianmukaiset kapasiteetiltaan riittävät lämpötilavalvotut varastointiedellytykset, jotta elintarvikkeita voidaan pitää sopivassa lämpötilassa, ja tilat on suunniteltava siten, että tätä lämpötilaa voidaan valvoa ja että se voidaan kirjata. 3. Tiloissa on oltava riittävä määrä käsienpesuun tarkoitettuja pesualtaita, jotka on sijoitettu asianmukaisesti ja osoitettu tätä tarkoitusta varten. Niissä on oltava riittävä määrä käymälöitä, joissa on huuhtelulaite ja jotka on liitetty tehokkaaseen jätevedenpoistojärjestelmään. Käymälät eivät saa avautua suoraan tiloihin, joissa elintarvikkeita käsitellään. 4 Käsienpesuun tarkoitetuissa pesualtaissa on oltava kylmä ja kuuma juokseva vesi sekä käsienpesuun tarvittavat aineet ja mahdollisuus käsien hygieeniseen kuivaamiseen. Hyväksymättömällä tasolla olevan elintarvikkeiden saastumisriskin välttämiseksi elintarvikkeiden pesulaitteiston on tarpeen vaatiessa oltava erillään käsienpesulaitteista. 5. Tiloissa on oltava asianmukainen ja riittävä luonnollinen tai keinotekoinen ilmanvaihto. On tärkeää estää saastuneelta alueelta tulevan ilmavirran pääsy puhtaalle alueelle. Ilmanvaihtojärjestelmät on suunniteltava siten, että suodattimet ja muut osat ovat helposti puhdistettavissa ja vaihdettavissa. 6. Saniteettitiloissa on oltava riittävä luonnollinen tai keinotekoinen ilmanvaihto. 7. Elintarvikealan yrityksen tiloissa on oltava riittävä luonnollinen ja/tai keinovalaistus. 8. Jätevedenpoistojärjestelmien on oltava vaatimusten mukaiset; ne on suunniteltava ja rakennettava siten, että niistä ei aiheudu elintarvikkeille saastumisriskiä. Jos viemärikourut ovat kokonaan tai osittain avoimia, niiden suunnittelulla on varmistettava, että jäte ei valu saastuneelta alueelta puhdasta aluetta kohti tai puhtaalle alueelle tai alueelle, jolla käsitellään lopulliselle kuluttajalle todennäköisesti suuren riskin aiheuttavia elintarvikkeita. 9. Tarvittaessa henkilökunnalla on oltava asianmukaiset pukusuojat. 10. Puhdistusaineita ja desinfiointiaineita ei pidä varastoida tiloihin, joissa käsitellään elintarvikkeita. II LUKU Elintarvikkeiden valmistuksessa, käsittelyssä tai jalostuksessa käytettäviä tiloja (lukuun ottamatta ruokailutiloja ja III luvussa määriteltyjä tiloja) koskevat erityisvaatimukset 1. Tilojen, joissa elintarvikkeita valmistetaan, käsitellään tai jalostetaan (lukuun ottamatta ruokailutiloja ja III luvussa nimettyjä tiloja mutta mukaan luettuina kuljetusvälineiden osastot), suunnittelun ja sijoittelun on annettava mahdollisuus hyvään elintarvikehygieniakäytäntöön, mukaan luettuna ristikontaminaatiolta suojaaminen toimien välillä ja niiden aikana, ja tiloissa on oltava erityisesti: a) hyvässä kunnossa pidetyt, helposti puhdistettavat ja tarvittaessa helposti desinfioitavat lattiapinnat. Tämä edellyttää vedenpitävien, nestettä imemättömien, pestävien ja myrkyttömien materiaalien käyttöä, paitsi jos elintarvikealan toimija pystyy osoittamaan toimivaltaisille viranomaisille, että muut käytetyt materiaalit ovat soveltuvia. Lattioissa on tapauksen mukaan oltava lattiakaivot; b) hyvässä kunnossa pidetyt, helposti puhdistettavat ja tarpeen mukaan helposti desinfioitavat seinäpinnat. Tämä edellyttää vedenpitävien, nestettä imemättömien, pestävien, myrkyttömien materiaalien käyttöä ja sileää, toimintojen kannalta sopivalle korkeudelle ulottuvaa pintaa, paitsi jos elintarvikealan toimija pystyy osoittamaan toimivaltaisille viranomaisille, että muut käytetyt materiaalit ovat soveltuvia; c) sellaisella tavalla rakennetut sisäkatot, välikatot ja kattojen sisäpinnat, että ne estävät lian kerääntymisen ja vähentävät kosteuden tiivistymistä, haitallisen homeen muodostumista ja hiukkasten varisemista; d) sellaisella tavalla rakennetut ikkunat ja muut aukot, että ne estävät lian kerääntymisen. Ulospäin avattavissa ikkunoissa on tarpeen mukaan oltava hyönteissuojat, jotka voidaan puhdistamista varten irrottaa helposti. Jos ikkunoiden avaaminen saattaisi aiheuttaa elintarvikkeiden saastumisen, ikkunat on suljettava ja lukittava tuotannon ajaksi; e) helposti puhdistettavat ja tarvittaessa desinfioitavat ovet. Tämä edellyttää sileiden ja vettä hylkivien pintojen käyttöä, ellei elintarvikealan toimija pysty osoittamaan toimivaltaisille viranomaisille muiden käytettyjen materiaalien soveltuvuutta; f) elintarvikkeiden käsittelyalueiden pinnat (mukaan luettuina laitteiden pinnat) ja erityisesti elintarvikkeiden kanssa kosketuksiin joutuvat pinnat on pidettävä hyvässä kunnossa, ja niiden on oltava helposti puhdistettavia ja tarpeen mukaan desinfioitavia. Tämä edellyttää ruostumattomien, sileiden, pestävien ja myrkyttömien materiaalien käyttöä, paitsi jos elintarvikealan toimija pystyy osoittamaan toimivaltaisille viranomaisille, että muut käytetyt materiaalit ovat soveltuvia. 2. Työvälineiden ja laitteiden puhdistamiseen ja desinfiointiin on oltava asianmukaiset laitteistot silloin kun niitä edellytetään tämän asetuksen tavoitteiden saavuttamiseksi. Nämä laitteistot on valmistettava ruostumattomasta materiaalista, ne on voitava puhdistaa helposti ja niissä on oltava riittävä kuuman ja kylmän veden saanti. 3. Elintarvikkeiden peseminen on hoidettava asianmukaisella tavalla silloin kun sitä edellytetään tämän asetuksen tavoitteiden saavuttamiseksi. Kaikissa elintarvikkeiden pesuun käytettävissä pesualtaissa tai muissa vastaavissa välineissä on oltava riittävä kylmän ja/tai kuuman juomakelpoisen veden saanti, ja ne on tarvittaessa desinfioitava. III LUKU Siirrettäviä ja/tai väliaikaisia myyntipaikkoja (kuten telttoja, kojuja, myyntivaunuja), pääasiallisesti yksityisenä asuinhuoneistona käytettäviä tiloja, joissa elintarvikkeita kuitenkin valmistetaan muuhun tarkoitukseen kuin kotitalouden yksityiseen kulutukseen, tilapäisesti ateriapalvelutarkoituksiin käytettäviä tiloja sekä jakeluautomaatteja koskevat vaatimukset 1. Myyntipaikat sekä jakeluautomaatit on asennettava, suunniteltava, rakennettava, puhdistettava ja pidettävä kunnossa siten, että voidaan välttää, niin hyvin kuin käytännössä on mahdollista, elintarvikkeiden saastuminen sekä eläinten ja tuhoeläinten pääsy niihin. 2. Erityisesti a) on varattava tarkoituksenmukaiset tilat henkilökunnan hygienian riittävän tason turvaamiseksi (näihin kuuluvat muun muassa käsien hygieeniseen pesuun ja kuivaamiseen tarvittavat tilat, hygieeniset peseytymis- ja pukeutumistilat); b) elintarvikkeiden kanssa kosketuksiin joutuvat pinnat on pidettävä hyvässä kunnossa, niiden on oltava helposti puhdistettavia ja tarpeen mukaan helposti desinfioitavia. Tämä edellyttää ruostumattomien, sileiden, pestävien ja myrkyttömien materiaalien käyttöä, paitsi jos elintarvikealan toimija pystyy osoittamaan toimivaltaisille viranomaisille, että muut käytetyt materiaalit ovat soveltuvia. c) on oltava asianmukaiset keinot työkalujen ja laitteiden puhdistamiseen ja tarpeen mukaan desinfiointiin; d) jos elintarvikkeita puhdistetaan osana elintarvikealan yrityksen toimintaa, tämän on tapahduttava hygieenisesti; e) saatavilla on oltava riittävästi juomakelpoista kuumaa ja/tai kylmää vettä; f) on oltava asianmukaiset järjestelyt ja/tai tilat nestemäisessä tai kiinteässä muodossa olevien vaarallisten ja/tai syötäväksi kelpaamattomien jätteiden ja aineiden varastoimiseksi tai niistä huolehtimiseksi hygieenisissä olosuhteissa; g) on oltava asianmukaiset tilat ja/tai välineet elintarvikkeiden pitämiseksi sopivassa lämpötilassa ja lämpötilan valvomiseksi; h) elintarvikkeet on sijoitettava siten ja niitä on pidettävä sellaisissa olosuhteissa, että saastumisriski voidaan mahdollisimman hyvin välttää. IV LUKU Kuljetus 1. Elintarvikkeiden kuljetukseen käytettävät kuljetusastiat ja/tai säiliöt on pidettävä puhtaina ja hyvässä kunnossa elintarvikkeiden suojaamiseksi saastumiselta, ja ne on tarpeen mukaan suunniteltava ja rakennettava siten, että ne voidaan helposti puhdistaa ja/tai desinfioida. 2. Näitä kuljetusastioita ja/tai säiliöitä saa käyttää ainoastaan elintarvikkeiden kuljetukseen, jos muunlaisten lastien kuljetus saattaa johtaa elintarvikkeiden saastumiseen. 3. Jos kuljetusastioita ja/tai säiliöitä on käytetty muiden tuotteiden kuin elintarvikkeiden kuljetukseen tai eri elintarvikkeiden kuljetukseen, lastaamisten välillä on suoritettava tehokas puhdistus saastumisriskin välttämiseksi. 4. Jos kuljetusastioita ja/tai säiliöitä käytetään samanaikaisesti elintarvikkeiden lisäksi myös muiden tuotteiden kuljetukseen tai eri elintarvikkeiden kuljetukseen, tuotteet on pidettävä selvästi erillään saastumisriskin välttämiseksi. 5. Irtotavarana nestemäisessä, rakeisessa tai jauhomaisessa muodossa olevat elintarvikkeet on kuljetettava kuljetusastioissa ja/tai säiliöissä/tankeissa, jotka on tarkoitettu elintarvikkeiden kuljetukseen. Säiliöissä on oltava selvästi näkyvä ja pysyvä merkintä yhdellä tai useammalla yhteisön kielellä niiden käyttämisestä elintarvikkeiden kuljetukseen tai merkintä "Ainoastaan elintarvikkeille". 6. Kuljetusvälineisiin ja/tai säiliöihin lastatut elintarvikkeet on sijoitettava ja suojattava siten, että saastumisriski jää mahdollisimman pieneksi. 7. Jos tämän asetuksen tavoitteiden saavuttamiseksi on tarpeen, elintarvikkeita on voitava pitää sopivassa lämpötilassa niiden kuljetukseen käytettävissä kuljetusastioissa ja/tai säiliöissä, ja astiat ja säiliöt on suunniteltava siten, että tätä lämpötilaa voidaan valvoa. V LUKU Laitteita koskevat vaatimukset Kaikki elintarvikkeiden kanssa kosketuksiin joutuvat esineet, välineet ja laitteet on pidettävä puhtaina, ja a) ne on rakennettava, valmistettava ja huollettava siten, että elintarvikkeiden saastumisriski vältetään; b) lukuun ottamatta sellaisia säiliöitä ja pakkauksia, joita ei palauteta, ne on rakennettava, valmistettava ja huollettava siten, että ne voidaan puhdistaa perusteellisesti ja tarpeen mukaan desinfioida niiden käyttötarkoituksen edellyttämällä tavalla; c) ne on asennettava siten, että niitä ympäröivä alue voidaan puhdistaa asianmukaisella tavalla. VI LUKU Elintarvikejäte 1. Elintarvikejätteet, syötäväksi kelpaamattomat sivutuotteet ja muut jätteet on mahdollisimman nopeasti poistettava tiloista, joissa on elintarvikkeita, jotta vältetään jätteiden kerääntyminen ja estetään elintarvikkeiden saastuminen. 2. Elintarvikejätteet, syötäväksi kelpaamattomat sivutuotteet ja muut jätteet on kerättävä suljettaviin astioihin, jollei elintarvikealan toimija pysty osoittamaan toimivaltaisille viranomaisille muiden käytettyjen astioiden tai poistojärjestelmien soveltuvuutta. Astiat on suunniteltava tarkoituksenmukaisella tavalla, pidettävä hyvässä kunnossa, ja niiden on oltava tarvittaessa helposti puhdistettavia ja desinfioitavia. 3. Elintarvikejätteiden, syötäväksi kelpaamattomien sivutuotteiden ja muiden jätteiden säilyttämistä ja hävittämistä varten on tehtävä tarkoituksenmukaiset järjestelyt. Jätteiden säilytysalueet on suunniteltava ja huollettava siten, että ne voidaan pitää jatkuvasti puhtaina ja tarvittaessa estää eläinten ja tuhoeläinten pääsy niihin. 4. Nestemäisessä, kiinteässä tai kaasumaisessa muodossa oleva jäte on hävitettävä hygieenisellä ja ympäristöä säästävällä tavalla asiaa koskevan yhteisön lainsäädännön mukaisesti, eikä se saa saastuttaa elintarvikkeita välittömästi tai välillisesti. VII LUKU Vesihuolto 1. Juomaveden, siten kuin siitä säädetään juomaveden laadusta annetussa neuvoston direktiivissä 98/83/EY, saannin on oltava riittävä [11]. Juomavettä on käytettävä, jos se osoittautuu välttämättömäksi elintarvikkeiden saastumisen välttämiseksi. [11] EYVL L 330, 5.12.1998, s. 32. 2. Vesi, jota kierrätetään joko jalostuksessa tai valmistusaineena käytettäväksi, ei saa aiheuttaa elintarvikkeiden saastumisriskiä mikrobiologisten, kemiallisten tai fysikaalisten vaarojen vuoksi. Tällaisen veden on täytettävä samat juomaveden vaatimukset kuin direktiivissä 98/83/EY säädetään, paitsi jos jäsenvaltion toimivaltaiset viranomaiset katsovat, että veden laatu ei voi vaikuttaa valmiiden elintarvikkeiden terveellisyyteen. 3. Jää, joka on kosketuksissa elintarvikkeeseen tai joka voi johtaa elintarvikkeiden saastumiseen, on tehtävä vedestä, joka täyttää direktiivissä 98/83/EY tarkoitetut vaatimukset. Se on valmistettava, käsiteltävä ja varastoitava olosuhteissa, jotka suojaavat sen kaikelta saastumiselta. 4. Elintarvikkeiden kanssa suoraan kosketukseen joutuva höyry ei saa sisältää ainetta, joka aiheuttaa terveysvaaran tai todennäköisesti saastuttaa elintarvikkeen. 5. Silloin kun käytetään juomakelvotonta vettä, kuten esimerkiksi palontorjunnassa, höyryn tuotantoon, jäähdyttämiseen ja vastaaviin tarkoituksiin, sen on kierrettävä erillisessä järjestelmässä ja oltava tunnistettavissa sellaiseksi. Juomakelvoton vesi ei saa olla yhteydessä tai pystyä virtaamaan juomavesijärjestelmiin. 6. Jos ilmatiiviisti suljetuissa säiliöissä oleville elintarvikkeille tehdään lämpökäsittely, on varmistettava, että säiliöiden kuumentamiseen tai niiden jäähdyttämiseen lämpökäsittelyn jälkeen käytetty vesi ei saastuta elintarvikkeita. VIII LUKU Henkilökohtainen hygienia 1. Jokaisen henkilön, joka työskentelee alueella, jolla elintarvikkeita käsitellään, on noudatettava korkeaa henkilökohtaisen puhtauden tasoa ja käytettävä puhtaita ja soveltuvia sekä, jos tämän asetuksen tavoitteiden saavuttaminen niin vaatii, suojavaatteita. 2. Henkilön, jolla on elintarvikkeiden välityksellä tarttuva tauti tai jonka tiedetään kantavan tällaista tautia tai jolla on esimerkiksi tulehtuneita haavoja, ihotulehduksia tai ihovammoja tai joka sairastaa ripulia, ei saa antaa työskennellä millään alueella, jolla elintarvikkeita käsitellään, jos on todennäköistä, että elintarvikkeet saastuvat suoraan tai epäsuoraan patogeenisten mikro-organismien vuoksi. Elintarvikealan yrityksen työntekijän, jolla on tällainen sairaustila ja joka joutuu kosketuksiin elintarvikkeiden kanssa, on välittömästi ilmoitettava sairaudesta tai oireista elintarvikealan toimijalle. IX LUKU Elintarvikkeita koskevat säännökset 1. Elintarvikealan yritykset eivät saa hyväksyä mitään raaka- tai valmistusaineita, joiden tiedetään olevan tai joiden epäillään olevan loiseläimen, patogeenisen mikro-organismin tai hajonneen tai vieraan myrkyllisen aineen saastuttamia, jos ne olisivat yrityksessä suoritetun tavanomaisen lajittelun ja/tai hygieenisesti suoritetun valmistus- tai jalostusmenettelyn jälkeen edelleen ihmisravinnoksi kelpaamattomia. 2. Elintarvikealan yrityksessä varastoidut raaka-aineet ja kaikki valmistusaineet on säilytettävä sellaisissa olosuhteissa, että niiden haitallinen pilaantuminen voidaan estää ja ne voidaan suojata saastumiselta. 3. Elintarvikkeita, joita käsitellään, varastoidaan, pakataan, pannaan esille ja kuljetetaan, on suojattava kaikelta saastumiselta, joka tekisi ne ihmisravinnoksi kelpaamattomiksi, terveydelle vaarallisiksi tai saastuneiksi siten, että niitä ei enää voitaisi pitää sellaisenaan nautittavina. On käytettävä asianmukaisia keinoja tuhoeläinten torjumiseksi. 4. Raaka-aineet, valmistusaineet, puolivalmiit tuotteet ja valmiit tuotteet, jotka toimivat herkästi patogeenisten mikro-organismien kasvualustana ja joissa muodostuu herkästi toksiineja, on säilytettävä lämpötiloissa, jotka eivät aiheuta terveysriskiä. Kylmäketjua ei saa katkaista. Elintarvikkeet voidaan siirtää pois kyseisistä lämpötiloista rajoitetuiksi ajanjaksoiksi, jos se osoittautuu niiden käsittelyssä käytännön seikkojen vuoksi välttämättömäksi valmistuksen, kuljetuksen, varastoinnin, esillepanon ja tarjoilun aikana edellyttäen, että tästä ei aiheudu terveysriskiä. Elintarvikkeita jalostavilla elinkeinoalan yrityksillä, jotka valmistavat, käsittelevät ja käärivät jalostettuja elintarvikkeita, on oltava soveltuvat tilat, jotka ovat riittävän isot raaka-aineiden säilyttämiseksi erillään jalostetusta aineksesta, ja riittävästi erillistä kylmävarastointitilaa saastumisen estämiseksi. 5. Jos elintarvikkeet on säilytettävä alhaisessa lämpötilassa tai tarjoiltava viileinä, ne on jäähdytettävä mahdollisimman pian viimeisen lämpökäsittelyvaiheen jälkeen, tai jos niitä ei lämpökäsitellä, viimeisen valmistusvaiheen jälkeen sellaiseen lämpötilaan, joka ei aiheuta terveysriskiä. 6. Elintarvikkeiden sulattaminen on tehtävä siten, että patogeenisten mikro-organismien kehittymisen tai toksiinien muodostumisen riski on mahdollisimman pieni. Sulatuksen aikana elintarvikkeiden on oltava sellaisessa lämpötilassa, josta ei aiheudu terveysriskiä. Jos sulatuksen valumavedet saattavat aiheuttaa terveysriskin, ne on viemäröitävä asianmukaisesti. Sulattamisen jälkeen elintarvikkeet on käsiteltävä siten, että patogeenisten mikro-organismien kehittymisen tai toksiinien muodostumisen riski on mahdollisimman pieni. 7. Vaaralliset ja/tai ravinnoksi kelpaamattomat aineet, mukaan luettuna eläinten rehu, on merkittävä tarkoituksenmukaisella tavalla, ja ne on säilytettävä turvallisissa ja erillisissä säiliöissä. 8. Jalostettujen tuotteiden valmistukseen käytetyt raaka-aineet on tuotettava ja pidettävä kaupan tai maahantuotava tämän asetuksen mukaisesti. X LUKU Elintarvikkeiden käärimiseen ja pakkaamiseen sovellettavat säännökset 1. Tarvittavin toimin on varmistettava, että kääre- ja pakkausmateriaalit eivät ole elintarvikkeiden saastumislähteenä. Kääre- ja pakkausmateriaalit on valmistettava, kuljetettava ja toimitettava elintarvikealan yrityksille tavalla, joka suojaa ne kaikelta saastumiselta, joka voi aiheuttaa terveysriskin. 2. Kääremateriaalit on varastoitava siten, että ne eivät altistu saastumiselle, joka voi vaarantaa elintarvikkeiden turvallisuuden. 3. Elintarvikkeet on käärittävä ja pakattava siten, että vältetään niiden saastuminen. Erityisesti tilojen, joissa pakkaustoimia suoritetaan, on oltava riittävän suuruiset sekä asianmukaisesti rakennetut ja suunnitellut toimien hygieeniseksi suorittamiseksi. Pakkausmateriaalien on oltava puhtaita ennen pakkausalueelle tuomista, ja ne on käytettävä viipymättä. Silloin kun pakkausmateriaalin vuoraus kääremateriaalilla on tarpeen, se on tehtävä hygieenisesti. 4. Kääre- ja pakkausmateriaalia voidaan käyttää elintarvikkeille uudelleen ainoastaan, jos se voidaan helposti puhdistaa ja tarvittaessa desinfioida. XI LUKU Tiettyjä jalostustoimintoja koskevat erityisedellytykset 1. Jalostus lämpökäsittelyllä - Elintarvikkeet on jalostettava ennalta sovitun lämpökäsittelyjärjestelmän mukaisesti, ja järjestelmään voi liittyä muita menetelmiä mikrobiologisten vaarojen torjumiseksi; lämpökäsittelylaitteissa on oltava kaikki tarvittavat valvontalaitteet, joilla varmistetaan asianmukainen lämpökäsittely, - Jos lämpökäsittely, johon on mahdollisesti yhdistetty muita menetelmiä, ei riitä varmistamaan tuotteiden vakautta, tuotteet on jäähdytettävä nopeasti erityiseen säilytyslämpötilaan kuumennuksen jälkeen, jotta ohitetaan mahdollisimman nopeasti kriittinen lämpötilavaihe, jossa itiöt itävät ja kasvavat. - Jos lämpökäsittely tehdään ennen käärimistä, on toteutettava toimenpiteitä elintarvikkeiden uudelleensaastumisen välttämiseksi lämpökäsittelyn jälkeen ja ennen täyttämistä. - Tapauksen mukaan ja erityisesti tölkkien ja lasipurkkien osalta on tarkastettava astian rakenteen eheys ja astian puhtaus ennen täyttämistä. - Jos ilmatiiviisti suljetuissa säiliöissä oleville elintarvikkeille tehdään lämpökäsittely, on varmistettava, että säiliöiden jäähdyttämiseen lämpökäsittelyn jälkeen käytetty vesi ei saastuta elintarvikkeita; laitteiden ja säiliöiden korroosion ehkäisemiseksi käytettäviä kemiallisia lisäaineita on käytettävä hyvän käytännön ohjeiden mukaisesti. - Jos nestemäisille elintarvikkeille tehdään jatkuva lämpökäsittely, lämpökäsitellyn nesteen sekoittuminen nesteeseen, jonka lämpökäsittely ei ole ollut täydellistä, on estettävä. 2. Savustaminen - Savu ja kuumuus eivät saa vaikuttaa muihin toimiin. - Savustuksessa tarvittavan savun tuottamiseen käytetyt materiaalit on säilytettävä siten ja niitä on käytettävä siten, että vältetään elintarvikkeiden saastuminen. - Savun tuotantoa varten ei saa polttaa maalattua, lakattua, liimattua tai kemiallisesti käsiteltyä puuta. 3. Suolaus Elintarvikkeiden käsittelyyn käytettävän suolan on oltava puhdasta, ja se on varastoitava saastumista estävällä tavalla. Suolaa voidaan käyttää uudestaan puhdistuksen jälkeen, jos HACCP-menettelyjen mukaisesti on todettu, ettei saastumisriskiä ole. XII LUKU Koulutus Elintarvikealan toimijoiden on varmistettava, että elintarvikkeita käsitteleviä henkilöitä valvotaan ja ohjataan ja/tai koulutetaan heidän työhönsä liittyvissä elintarvikehygienian asioissa. Elintarvikealan toimijoiden on varmistettava, että HACCP-järjestelmän kehittämisestä ja ylläpitämisestä tai tämän asetuksen 6 ja 7 artiklassa tarkoitettujen ohjeistojen käyttöönotosta elintarvikealan yrityksessä vastaavat henkilöt ovat saaneet riittävän koulutuksen HACCP-periaatteista.